Pippie kry spesiale ‘maat’ kort ná verjaardagPippie saam met haar katjie, Loxa (Foto: Verskaf) Pippie Kruger, wat op Oujaarsaand 2011 erge brandwonde opgedoen het nadat vuuraansteekjel op haar gespat het, het onlangs haar negende verjaardag gevier én boonop ŉ nuwe katjie gekry waarop sy smoorverlief is. Pippie het op 9 Junie nege jaar oud geword, en sy het saam met haar familie dié verjaardag by hul huis gevier. “Ons het nie vanjaar ŉ groot partytjie gehou nie. Ons was sommer net by die huis. Haar ouma en oupa het kom kuier, haar boetie was daar en ŉ paar maatjies. Ek het ŉ koek gebak wat aanpas by haar spesiale dieet, en dit was sommer baie informeel,” het Anice Kruger, Pippie se ma, aan Maroela Media gesê. Pippie het ook Dinsdag ŉ katjie, Loxa, gekry, wat sy al baie lank wou hê. “ŉ Vrou het dié Sfinkskat vir ons gegee omdat hy nie kon saamgaan waarheen sy verhuis nie. Toe Pippie die katjie sien, was dit liefde met die eerste oogopslag! Hulle is mal oor mekaar!” het Kruger gesê. “Dit werk goed omdat Pippie nie mag buite kom nie, en die kat ook baie sensitief is vir die son, so hulle tweetjies verstaan mekaar. Vandat ons die katjie gekry het, is die twee onafskeidbaar.” Pippie Kruger. Foto: Facebook Kruger het gesê sy is eintlik verbaas oor hoe goed Pippie die katjie hanteer, omdat sy aanvanklik ŉ bietjie bekommerd was daaroor. “Ek het eers gedink sy gaan die kat dalk ŉ bietjie hard gryp omdat haar armpies gewoonlik so styftrek, maar sy is baie sag met hom en vryf hom heeltyd. Lyk my Pippie dink as die kat nie spin nie, is daar iets fout, so sy hou aan om hom te streel,” het Kruger gesê. Verder het Kruger gesê dit gaan baie goed met Pippie se gesondheid. “Ons was drie weke terug weer by die dokters en hulle het gesê daar is niks meer fout met haar bloed of vel nie, sy is 100% genees binne,” het Kruger gesê. “Ek wens mense kan haar sien, want anders glo hulle dit nie, maar haar gemoed is só goed; sy gaan slaap met ŉ glimlag en dan staan sy weer op met ŉ glimlag. Sy is fantasties!” Lees meer oor Pippie Kruger op Maroela Media hier.